परवेज अख्तर/सिवान : जिले के सिवान- छपरा मुख्य मार्ग के एनएच 85 पर ढोलकिया पुल के समीप दो जून को हुई सड़क दुर्घटना में फरार हाइवा ट्रक को दारौंदा पुलिस ने मंगलवार को बरामद कर लिया। इस सड़क दुर्घटना में दो लोगों की मौत हो गई थी, जबकि चार लोग गंभीर रूप से घायल हो गए। सड़क दुर्घटना के बाद फरार हाइवा ट्रक आरजे 09 जीबी 7772 को पुलिस ने जब्त कर लिया। बताते चलें कि गत 2 जून को एक कार में सवार होकर छपरा से सिवान के पचरुखी थानाध्यक्ष अमित कुमार से मिलने जा रहे तभी दारौंदा के बगौरा गांव के समीप ढोलकिया पुल के समीप बगौरा गांव के तरफ से जा रहे ट्रक ने कार में जबर्दस्त टक्कर मार दी, जिसे कार खाई में जा गिरी थी, जिसमें सवार छपरा जिला के मढ़ौरा थाना क्षेत्र के शारदा राय के टोला निवासी रामाधार सिंह उर्फ गार्जियन सिंह (58) की घटनास्थल पर ही मौत हो गई थी, जबकि बनियापुर थाना क्षेत्र के नदौवा निवासी धीरज शर्मा उर्फ शेखर शर्मा (30) की मौत अस्पताल में हो गई तथा छपरा टाउन के सब इस्पेक्टर नवीन कुमार राय, पूर्व विधायक रामप्रवेश यादव के पुत्र प्रिंस राय, छपरा के महमूद चौक निवासी डॉ. वशिष्ठ नारायण यादव के पुत्र कौशल कुमार यादव घायल हो गए थे। पुलिस ने घायल के फर्दबयान पर प्राथमिकी दर्ज कर मामले की छानबीन कर रही है।